《除夕检点诗草》
清代·朱圭

作诗贵精不贵多，三百星宿光义娥。汉初俎豆十九首，三曹竞义词骈罗。

步兵《咏怀》八十一，渊明醉语尤醇和。六朝鲍谢事雕纂，杜李崛起鸣龙鼍。

昌黎全诗三百八，已骇变怪雄山河。后来才大号苏海，万斛泉涌惟东坡。

香山剑南极烂漫，谁挽下濑滔滔波。偏师仄径争擅巧，琐碎虫鸟奚足科。

我幼学吟不自惜，信手撒掷轻螷蠃。六十年前惊一吷，宦游荒落行蹉跎。

零篇假钞或乾没，断句火化神传哦。皖江四载偶擩笔，使仆写稿随差讹。

转粤携来一书史，有作即录嗟缕覼。今年四百赢七十，虽多奚用孰切磋。

劳劳案牍靡夙夜，余力得此亦自诃。飞鸿刻爪亥纪日，谁其作者翁盘陀。

作者简介：江苏吴县人，字上如。刻板名手。雕刻书画精细工致。曾刻河南刘源所绘凌烟阁功臣像及金史所择两汉至宋名人图像，为时所称。选入养心殿供事，凡大内字画俱出其手。授为鸿胪寺叙班。